Société des naturalistes luxembourgeois
D'Société des naturalistes luxembourgeois, ofgekierzt SNL, regruppéiert zu Lëtzebuerg d'Naturalisten, d. h. Leit déi sech fir d'Natur an d'Naturwëssenschaften interesséieren. D'Gesellschaft, déi 1890 gegrënnt gouf, huet hiren offizielle Sëtz am Haus vun der Natur op der Kockelscheier. Mat ronn 400 Memberen ass si dee gréisste wëssenschaftleche Veräi vum Land.

D'S.N.L. publizéiert zanter 1891 eng wëssenschaftlech Zäitschrëft, de Bulletin de la Société des naturalistes luxembourgeois, an där Fuerschungsaarbechten iwwer d'Natur (am wäite Sënn) zu Lëtzebuerg, mä och am Ausland, verëffentlecht ginn. 122 Bänn si bis 2020 erauskomm. De Bulletin ass deen eenzege lëtzebuergesche Périodique scientifique, dee reegelméisseg erauskënnt. All Artikelen, vun 1891 bis elo, kënne vun der Websäit vun der SNL erof geluede ginn.

Thematesch Aarbechtsgruppen 
Bannent der SNL funktionéieren dräi Aarbechtsgruppen, déi follgend Sujeten ofdecken:
 Flora → Groupe de travail botanique
 Insekten → Groupe de recherche entomologique
 Pilzen → Groupe de recherche mycologique

Wëssenschaftler déi mat der SNL verbonne waren/sinn  

 Jacques Bintz (1927-2014), Geolog
 Guy Colling (*1962), Agronom, Botaniker
 Paul Diederich (*1959), Mykolog, Botaniker
 Edmée Engel (*1956), Zoologin
 Ernest Feltgen (1867-1950), Medezinner an Naturalist
 Victor Ferrant (1856-1942), Zoolog
 Gaby Geimer (*1950), Zoologin
 Marcel Hellers (*1955), Lepidopterolog
 Thierry Helminger (*1965), Botaniker
 Félix Heuertz (1877-1947), Zoolog, Botaniker
 Marcel Heuertz (1904-1981), Naturwëssenschaftler
 Edmond Joseph Klein (1866-1942), Botaniker
 Jean-Pierre-Joseph Koltz (1827-1907), Botaniker
 Mathias Kraus (1854-1924), Libraire an Naturalist
 Yves Krippel (*1966), Agronom, Botaniker
 François Léon Lefort (1917-1975), Botaniker
 Michel Lucius (1876-1961), Geolog
 Edouard Luja (1875-1953), Entdeckungsreesenden
 Jos A. Massard (*1944), Biolog, Wëssenschaftshistoriker, Politiker
 Claude Meisch (*1949), Biolog, Zoolog
 Marc Meyer (1954-2015), Lepidopterolog
 Mady Molitor (1937-2005), Biologin
 Hubert Mullenberger (1868-1942), Entomolog
 Roland Proess (*1966), Zoolog
 Léopold Reichling (1921-2009), Botaniker an Entomolog
 François Reisen (1858-1928), Botaniker an Zoolog
 Christian Ries (*1961), Agronom, Ekolog
 Laurent Schley (*1973), Zoolog
 Nico Schneider (*1950), Zoolog
 Simone Schneider (*1980), Botanikerin
 Robert Stumper (1895-1977), Cheemiker an Zoolog
 Marie-Thérèse Tholl (*1932), Mykologin
 Jean Werner (1941-2017), Bryolog

Geschichtleches 
D'S.N.L. ass 1890 ënner dem Numm FAUNA - Verein Luxemburger Naturfreunde gegrënnt ginn. D'Grënnungsmembere waren: Victor Ferrant, Mathias Kraus, Nic. Leonardy, Hubert Müllenberger a Jean Petermann, zu deenen eigentlech och de Charles Olm misst gezielt ginn. Schonn am Joer 1891 steet um Deckel vum Bulletin de franséischen Numm: Société des naturalistes luxembourgeois.

Wichteg Etappen an der Geschicht vum Veräi sinn:

 1907 kënnt et zur Fusioun mat der Société de botanique, déi 1872 gegrënnt gouf.
 1930 publizéiert d'Gesellschaft hir Statuten am Mémorial a gëtt eng a.s.b.l.
 1982 ass d'S.N.L. ee vun de Grënnungsmembere vun der Stëftung Hëllef fir d'Natur, zesumme mat der Natura an der Lëtzebuerger Natur- a Vulleschutzliga.
 1994 ass d'Ouverture vum Haus vun der Natur op der Kockelscheier. D'Haus gëtt vu 6 Veräiner verwalt, dorënner d'S.N.L. (cf. de Bulletin n° 96/1995).
 1998 dréit d'S.N.L. zur Grënnung vun der Fondation faune-flore - Institut de recherche sur le patrimoine naturel et la diversité biologique bäi.
 Zanter 2001 ass d'S.N.L. um Spaweck vertrueden (www.snl.lu).
 Zanter Januar 2007 ass dee ganze Bulletin vun der SNL online.

En détailléierten Historique fënnt een am Buch dat bei der Geleeënheet vum 100järege respektiv 125järege Bestoe vun der Gesellschaft publizéiert gouf: Massard, J.A., 1990: Livre du Centenaire 1890-1990. Bull. Soc. Nat. luxemb. 91: 5-466.  respektiv Livre du 125e anniversaire, 1890-201 (Jos. A. Massard & Yves Krippel, coordinateurs ; Gaby Geimer, Claude Meisch & Christian Ries, collaborateurs), Bulletin de la Société des naturalistes luxembourgeois 116 (2015), 575 S.

Am Oktober 2015 huet d'Lëtzebuerger Nationalbibliothéik eng ganz Partie Publikatioune vun der Société des naturalistes luxembourgeois an numeriséierter Form online zougänglech gemaach.

Kuckt och 
 natur&ëmwelt
 Naturschutzzentren zu Lëtzebuerg
 Bulletin de la Société des naturalistes luxembourgeois
 regulus (Zäitschrëften)
 Päiperlek (Zäitschrëft)

Um Spaweck 
 snl.lu - Websäit vun der SNL
 De Bulletin vun der SNL op eluxemburgensia.lu